Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 25.02.2019

**Αρ. Πρωτ.: 341**

ΠΡΟΣ: κ. Ι. Δραγασάκη, Υπουργό Οικονομίας και Ανάπτυξης

**ΚΟΙΝ: «Πίνακας Αποδεκτών»**

ΘΕΜΑ: «Ζητείται η προστασία των δανειοληπτών με αναπηρία, με χρόνιες παθήσεις και των οικογενειών τους για την πρώτη κατοικία**»**

**Κύριε Υπουργέ,**

**Η Εθνική Συνομοσπονδία Ατόμων με Αναπηρία (Ε.Σ.Α.μεΑ.)** –που αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας- επιθυμεί με την παρούσα επιστολή της να εκφράσει τη μεγάλη αγωνία και ανασφάλεια που βιώνουν τα άτομα με αναπηρία, χρόνια πάθηση και οι οικογένειές τους ενόψει της αναμονής της νέας νομοθετικής ρύθμισης για την προστασία των δανειοληπτών για την πρώτη κατοικία.

Στο πλαίσιο της συμφωνίας που ακούγεται να κλείνει μεταξύ κυβέρνησης και τραπεζιτών για τη μείωση των κόκκινων δανείων και την προστασία των δανειοληπτών για την πρώτη κατοικία και λαμβάνοντας υπόψη ότι τα άτομα με αναπηρία και χρόνιες παθήσεις και οι οικογένειές τους συγκροτούν μία από τις ομάδες του πληθυσμού που έχουν πληγεί ιδιαίτερα από τα μέτρα λιτότητας και την κρίση, σε όλους τους τομείς της ζωής τους, ζητάμε να ληφθεί ειδική μέριμνα για την προστασία τους στη νομοθετική ρύθμιση που θα κατατεθεί και θα αφορά στο νέο θεσμικό πλαίσιο προστασίας της πρώτης κατοικίας.

Πρέπει να ληφθούν υπόψη οι πρόσθετες ανάγκες που πηγάζουν από την αναπηρία και συνεπώς πρέπει να προβλεφθεί ειδική ενίσχυση για την υποστήριξη των ατόμων με αναπηρία ή χρόνια πάθηση και των οικογενειών τους ώστε να μπορέσουν να μείνουν στα σπίτια τους.

Ως εκ τούτου ζητάμε να υπάρξει εύλογη αναπροσαρμογή για τα άτομα με αναπηρία και χρόνιες παθήσεις και τις οικογένειές τους αναφορικά με τα κριτήρια ένταξης σύμφωνα με τα οποία θα λάβουν επιδότηση από το κράτος στη ρύθμιση για την προστασία της κύριας κατοικίας, καθώς και να μην προσμετρούνται στον υπολογισμό των εισοδηματικών κριτηρίων τα πάσης φύσεως επιδόματα αναπηρίας (προνοιακά επιδόματα, εξωιδρυματικό επίδομα, επίδομα κίνησης, διατροφικό επίδομα νεφροπαθών και μεταμοσχευμένων συμπαγών οργάνων κ.λπ.). Είναι σημαντικό να τονίσουμε για ακόμη μία φορά ότι τα επιδόματα δίνονται στα άτομα με αναπηρία για την αντιμετώπιση του πρόσθετου κόστους διαβίωσης που προκύπτει από την αναπηρία και δεν αποτελούν σε καμία περίπτωση εισοδηματικό κριτήριο.

**Κύριε Υπουργέ,**

αναμένουμε την ανακοίνωση της κυβέρνησης για το νέο θεσμικό πλαίσιο προστασίας των δανειοληπτών της πρώτης κατοικίας και ειδικά τα μέτρα που θα αφορούν στην προστασία των ατόμων με αναπηρία, με χρόνιες παθήσεις και των οικογενειών τους.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Ι. Λυμβαίος**

**Πίνακας Αποδεκτών:**

* Γραφείο Πρωθυπουργού της χώρας, κ. Αλ. Τσίπρα
* Γραφείο Υπουργού Επικρατείας κ. Χρ. Βερναρδάκη
* Γραφείο Υφυπουργού Οικονομίας και Ανάπτυξης, κ. Στ. Πιτσιόρλα

Φορείς Μέλη ΕΣΑμεΑ

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |